Optog na Mugabe se huis is ‘hoogverraad’Pres. Robert Mugabe van Zimbabwe ŉ Groep wat glo ŉ optog sou organiseer om Saterdag na pres. Robert Mugabe van Zimbabwe se staatshuis op te ruk om sy bedanking te eis, het ontken dat hulle op sosiale media ondersteuning vir dié aksie versoek het. Boodskappe onder die hutssleutel #Tajamuk het gesê lede en ondersteuners sou by die Afrika-eenheid-plein bymekaarkom om die 92-jarige president se bedanking te eis, maar die groep het Vrydag ontken dat hulle enigiets met die boodskappe te doen het. “Dit is verraderlik om na die staatshuis op te ruk, en ons gaan nie aan verraderlike aktiwiteite deelneem nie,” het Sten Zvorwadza, woordvoerder van die groep, gesê. “Ons is nie deel van daardie agenda nie, maar ander individue wat daarop gefokus is om ons beeld skade te berokken deur ons met gewelddadige aktiwiteite te koppel, het met dié plan vorendag gekom.” Zimbabwe is die afgelope week deur gewelddadige betogings geruk toe die regering ŉ verbod geplaas het op die invoer van basiese voedsel en ander kommoditeite van Suid-Afrika. Oorgrenshandelaars het by die Beitbrug-grenspos betoog. Die betogings, wat in sommige gebiede met geweld gepaard gegaan het, het van Beitbrug na Harare, Bulawayo en Victoria Falls oorgespoel. Die betogings het Woensdag geëskaleer toe onderwysers oor agterstallige betalings begin betoog het. Die staking het saamgeval met ŉ versoek deur ŉ groep onder leiding van pastoor Evan Mawarire, wat as #ThisFlag bekend staan, vir werknemers om van die werk af weg te bly. Mawarire se veldtog, wat die probleme van Zimbabwiërs uitlig, het grond begin wen op sosiale media. Alhoewel geen politieke party homself nog tot die voortslepende onrus verbind het nie, het #Tajamuka krediet aanvaar vir die toenemende weerstand teen die regering se wette wat talle Zimbabwiërs verarm. Maroela Media het Vrydag berig dit wil voorkom of die regering toegewings begin maak het ná berigte in staatsmedia dat die invoerverbod hersien word. Patrick Chinamasa, minister van finansies, wat in Londen uitgejou is deur Zimbabwiërs wat daar woon, het gesê die invoerverbod het ten doel om seker te maak dat Amerikaanse dollar nie uit die land geneem word nie. Zimbabwe is tans in ŉ ernstige geldnood en meeste banke kan nie transaksies prosesseer nie. Die regering het gewaarsku dat hy persone gaan vasvat wat verdeeldheid saai, veral diegene wat sosiale media gebruik om “ondermynende boodskappe” te stuur. Zvorwadza het gesê hy, Promise Mkwananzi van #Tajamuka en pastoor Mawarire word deur staatsekuriteitsagente geteiken dat hulle die betogings lei. Mawarire het aangedui hy is van voorneme om weer werknemers te versoek om van die werk af weg te bly. “Die idee dat mense van Afrika-eenheid-plein opruk na die staatshuis is die aktiwiteite van vyande wat ons beeld skade wil berokken en wat poog om ons te beskuldig van hoogverraad en misdadigheid, iets waarvan ons nie deel is nie,” het Zvorwadza bygevoeg. Hy het persone teen die betoging gewaarsku en gesê #Tajamuka sal slegs aan vreedsame betogings deelneem. Die vurige aktivis het egter gesê dit is onvermydelik dat die land sal afskakel, aangesien almal sukkel en mense word nie die geleentheid gebied om hulself te verdedig nie. Lees alle vorige berigte oor Zimbabwe op Maroela Media.